Egpaar in aftree-oord oorvalArgieffoto ŉ Bejaarde egpaar van Jeffreysbaai is Maandag in die vroeë oggendure in hul huis in ŉ aftree-oord deur twee gewapende inbrekers oorval. Kapt. Gerda Swart, woordvoerder van die polisie, het gesê die verdagtes het omstreeks 02:00 deur ŉ oop venster toegang tot die huis in die aftree-oord in Wonderboomsingel verkry. Dit is nog nie duidelik hoe die verdagtes toegang tot die aftree-oord verkry het nie. “Hulle het die egpaar, albei in hul 70’s, oorval terwyl hulle geslaap het. Die twee verdagtes het die egpaar met messe gedreig, waarna hulle die huis deursoek het. Hulle het met juweliersware, selfone, ŉ televisiestel en ŉ bedrag kontant op die vlug geslaan. Die egpaar het die bure in kennis gestel en die polisie is ontbied,” het Swart gesê. Sy het gesê die polisie is tans besig om verskeie leidrade op te volg om die verdagtes vas te trek. Die egpaar is ongedeerd na die voorval. Die polisie het ŉ beroep op handelaars van tweedehandse goedere gedoen om op die uitkyk te wees vir enige verdagte persone wat items soos juweliersware, selfone of elektroniese toerusting probeer verkoop en gevra dat dit onmiddellik by die naaste polisiestasie aangemeld word. Die Jeffreysbaai-polisie het intussen onderneem om hul patrollerings in die gebied rondom die aftree-oord op te skerp en het plaaslike veiligheidsmaatskappye versoek om dieselfde te doen. ŉ Saak van huisbraak word ondersoek. Enigiemand met meer inligting word versoek om ao. Eunice Potgieter by 042 200 6600 of die Jeffreysbaai-polisie by 042 200 6800 te bel.